རྒྱ་ནག་གིས་དུས་དང་རྣམ་པ་ཀུན་ཏུ་ཕྱི་འཚོང་དང་ནང་འདྲེན་ལ་དོ་མི་མཉམ་པའི་སྲིད་ཇུས་བཟུང་ཡོད་པ།ཕྱི་ནང་གི་ཁེ་ལས་ཚན་པར་ཚད་ཐིག་མ་འདྲ་བ་གཉིས་བཞག་ཡོད་པ།སྒོར་མོའི་འཛའ་ཐང་ལ་བཏང་འཛིན་བྱེད་ཀྱིན་པ་སོགས་ཀྱི་གནད་དོན་རིགས་ལོ་དུ་མའི་སྔོན་ནས་ཡོད་པ་རྒྱལ་སྤྱིའི་སྤྱི་ཚོགས་ཀྱི་ཤེས་ཡོད།ཡིན་ན་ཡང་དེ་དུས་རྒྱ་ནག་གི་རྒྱལ་ཁབ་གནས་སྟངས་ལ་གཞིགས་ནས་དམིགས་བསལ་གཟིགས་སྐྱོང་གི་ཐོབ་ཐང་སོགས་སྤྲད་ནས་འཕེལ་རྒྱས་ཁྲོད་རིམ་གྱིས་བཅོས་བསྒྱུར་ཡོང་རྒྱུར་རེ་བ་ཡག་ས་ནས་བརྒྱབས་པ་རེད།ལྷག་པར་དུ༢༠༠༡ལོར་ཨ་རིས་རོགས་སྐྱོར་འོག་རྒྱ་ནག་འཛམ་གླིང་ཚོང་ལས་སྒྲིག་འཛུགས་སུ་ཞུགས་ནས་ལོ་བཅོ་ལྔའི་རིང་རིམ་བཞིན་གོང་ཞུས་གནད་དོན་དེ་དག་གིས་མཚོན་རྒྱལ་སྤྱིའི་འགྲོ་ལུགས་འདུག་སྟངས་དང་རྒྱབ་འགལ་ཡིན་པའི་ལམ་སྲོལ་དང་།ནང་སྒོས་སུ་བསམ་བཞིན་དུ་རྒྱལ་ཁབ་དང་གཞུང་གི་ངོ་བོས་སྤེལ་བཞིན་པའི་འཛམ་གླིང་ཚོང་ལས་མཐུན་ལམ་དང་ལྡོག་པའི་བྱ་སྤྱོད་རིགས་ལེགས་བཅོས་ཡོང་རྒྱུར་སྐུལ་འདེད་དང་རེ་ལྟོས་བྱས་པ་རེད།ཡིན་ན་ཡང་།བློ་ཕམ་པ་ཞིག་ལ་རྒྱ་ནག་གུང་ཁྲན་གཞུང་གིས་དུས་ནས་དུས་སུ་འཛམ་གླིང་ཚོང་ལས་ལམ་སྲོལ་དང་རྒྱབ་འགལ་གྱི་བྱ་སྤྱོད་རིགས་མཚམས་འཇོག་རྒྱུ་ཕར་ཞོགདེ་ལས་ཀྱང་གོམ་གང་མདུན་སྤོས་ཀྱིས་གཏོར་བཤིག་གཏོང་རྒྱུ་དང་རྒྱ་ནག་ཁོ་ནའི་ཁེ་ཕན་འབའ་ཞིག་གི་ཆེད་དུ་ཕྱིན་གྱིས་ལོག་པའི་ལས་དག་སྤེལ་སྟབས།ཨ་རིས་གཙོས་འཛམ་གླིང་རྒྱལ་ཁབ་ཕལ་མོ་ཆེས་སུན་འབྱིན་དང་སྐྱོན་བརྗོད་མཐའ་གཅིག་ཏུ་བྱས་དང་བྱེད་ཀྱིན་ཡོད།དེ་འདྲའི་གནས་སྟངས་འོག་ད་གཟོད་ཨ་རིས་དོ་མི་མཉམ་པའི་ཚོང་ལས་ཀྱི་གནས་སྟངས་སྙོམས་སྒྲིག་བྱེད་སྒོ་ཚུགས་དུས།རྒྱ་ནག་གུང་ཁྲན་གཞུང་གིས་རང་གི་བྱས་ཉེས་བསྒྱུར་བཀོད་བྱེད་རྒྱུ་ལྟ་ཅི།ཕར་རྒྱ་རྒན་མ་ཟེར་གོང་ཚུར་ལངས་སྐྱག་ཟེར་ནས་ཨ་རི་གཙོ་བོ་ཡིན་པའི་ནུབ་ཕྱོགས་རྒྱལ་ཁབ་དག་ལ་སྐྱོན་འཛུགས་བྱེད་ཀྱིན་ཡོད།